Cun blera voluntad e persvasiun

Da Riccardo Franciolli

22 onns èn passads dapi quella saira da favrer cura ch'il giuven mecanist d'autos Giampietro Bergomi è collidà cun ses auto cunter ina laterna da la via e sia vita è sa midada per adina. Ils onns ch'èn suandads èn stads onns plain desperaziun e renunzias, ma era temps da speranzas e plans. Oz ha Giampietro 41 onns. Cun blera voluntad - e segiramain er in pau fortuna - ha el pudì realisar in per da ses siemis. Sias experientschas metta el oz a disposiziun ad auters pertutgads sco collavuratur extern da l'Associaziun svizra dals paraplegichers (ASP).

Vacallo è situà sur Chiasso: ins ha ina vista imposanta sur la citad al pe da la collina, e pli en il lontan ves'ins schizunt l'Italia.

A Vacallo abitescha Giampietro Bergomi. Sin viadi tar el ponderesch jau mias dumondas e co che jau duai cumenzar l'intervista. Jau na conusch betg quest uman che jau avess d'intervistar. Jau sai sulettamain nua ch'el abitescha uss e ch'el è paraplegicher. Quai è tut. E jau ma stoss admetter ch'i na dat nagin uman impedì en mes circul d'enconuschents. Mai spetga l'inscunter cun insatge cumplettamain nov, jau stoss per uschè dir siglir en l'aua fraida.

Invitaziun ad in discurs avert
Giampietro Bergomi ma beneventa cordialmain, bunamain sco in vegl enconuschent. Cun dus gests inschignus sa auza el or da la sutga cun rodas e sesa sin il canapé. Tar in café cumenzain nus in lung discurs fitg avert. Mes partenari da discussiun ma dat invista en ina vita ch'è stada influenzada fin oz d'in grev culp dal destin. Da questa vita fan part il nov plaschair da viver, ma era lungs e grevs temps da desperaziun a la tschertga da novas perspectivas. “Jau hai raquintà gia bleras gia l'istorgia da mia vita e da mes accident, quai n'è nagin problem per mai”, di Giampietro Bergomi. “Nus pudain era discurrer davart temas che paran dolurus, jau hai gì da confruntar gia pliras giadas tals muments.”

Plaun a plaun sur il glatsch viv
Ma cura che Giampietro cumenza a raquintar, discurra el sco emprim d'insatge cumplettamain auter - dal sport. Cun 18 onns era el en l'emprima equipa dal club da ballape da Mendrisio che giugava da lez temp en l'emprima liga. Cun entusiassem raquinta el dal ballape, ins auda en sia vusch in lev tun da nostalgia. EI fa per uschè dir in'introducziun, drizza in spot sin la vita “avant”. Lura raquinta el da lez venderdi saira.

Igl era ils 17 da favrer 1978. Giampietro charrava cun ses auto sin la via chantunala betg lunsch davent da Mendrisio, ses lieu da domicil. EI guidava l'auto plaunsieu, el n'aveva betg prescha. EI na saveva anc betg che sia vita vegnia a sa midar en in per meters a moda radicala e per adina: el è s'avischinà ad ina surfatscha da glatsch viv. L'auto è vegnì en schlitta ed è collidà cun tutta forza cunter la laterna da la via. Lura èsi vegnì stgir.

Entant che Giampietro raquinta da l'eveniment tragic na sa mida sia vusch betg...

In mument pli tard è el puspè vegnì tar sasez. EI ha immediat sentì ch'insatge na funcziunava pli. Sias chommas n'obedivan betg. L'ambulanza è arrivada. EI è vegnì en l'ospital da Mendrisio. Il helicopter da la Rega n'ha betg pudì sgular quella saira pervia da la mal'aura. Il di suenter è Giampietro vegnì transportà a Milaun e suenter al han ins sgulà a Basilea cun in jet da la Rega. Ussa sa chattava, el en il Center dals paraplegichers a Basilea. Ils medis han diagnostitgà quai ch'el saveva gia - ina paraplegia.
Giampietro è restà otg mais a Basilea. Suenter trais mais en letg ha cumenzà la fasa da reabilitaziun. En quest lung temp a l'ospital è ses corp sa midà vesaivlamain ed uschia era la relaziun cun sasez. EI è daventà conscient ch'in return en ses ambient social era mo pussaivel, sch'el sa confrunta sapientivamain cun sias novas cundiziuns da viver. Ed el ha reagì. L'accident d'auto n'è betg sta la fin, mabain l'entschatta d'ina autra vita custaivla.

Igl è stà ina via difficila en il nunenconuschent, pertge ch'il destin aveva prendì davent las chommas dal giuven giugader da ballape ed ami d'autos. Giampietro n'aveva betg mo pers l'abilitad da chaminar, mabain ina part impurtanta da sia identitad. Giampietro ha stuì cumbatter fermamain cun il destin. EI aveva ussa d'emprender d'acceptar la perdita dolurusa. EI ha stuì chattar in nov ritmus, far novs plans, scuvrir in nov senn.

Durant il lung temp da reabilitaziun a Basilea ha Giampietro dentant era gì muments da pasch interna e da fortuna. Trais mais è el stà cun in giuven tetraplegicher en la medema chombra; il di da l'accident da Giampietro era el anc a Venezuela. Lur vias e destins èn sa cruschads pervi da lur accidents. Giampietro surri tuttenina durant ch'el raquinta. Quests mais èn stads sco ina vita sin in'insla protegida. En la chombra dals dus umens giuvens eri savens ina buna atmosfera. Mintgatant chantavan els schizunt. Per far passar il temp inventavan els dus savens pitschnas melodias cun leghers texts per far in pau beffas cun ils medis ed il persunal da tgira.

Tut funcziunava en quest pitschen mund protegì, dapertut e per tut devi indrizs e meds d'agid spezials. Ma co gieva quai vinavant cura ch'els n'eran betg pli en la clinica? Questa dumonda inquietanta è restada, era sch'il persunal dar Center dals paraplegichers Basilea fascheva tut per preparar il pazient sin la vita che vegniva “suenter”.

Return en la vita da mintgadi
Cura che Giampietro ha finalmain pudì turnar a chasa, han ses geniturs stuì emprender tge che quai vuleva dir da viver cun in paraplegicher. Ils geniturs avevan entant adattà la chasa als novs basegns. Malgrà tut las preparativas ha Giampietro gì a l'entschatta diversas difficultads che pasavan avant 20 onns anc pli fitg che oz. Da lez temp na devi anc betg tut ils blers levgiaments e servetschs che sa chapeschan oz da sasez per in paraplegicher. Ma blers amis al han gidà a chattar puspè il plaschair da viver: “Jau aveva anc ina vita da viver. Ma pli che mai dependeva mia existenza da mia voluntad.” Mo duas emnas suenter il return a chasa ha el cumenzà ina nova plazza. EI ha lavurà en la garascha nua ch'el aveva da ses temp fatg l'emprendissadi. Ma il mecanist d'autos ed ami dals motors ha stuì sa cuntentar cun lavurs da biro. Durant intgins onns ha quai funcziunà bain. Ina nova vita aveva cumenza.

Il sport motivescha da viver
Il sport è puspè daventà in cuntegn impurtant en la vita da Giampietro. L'anteriur giugader da ballape deva ballabasket en sutga cun rodas cun il Grupo Paraplegici Ticino (GPT), in team versà da la liga A. En quels onns ha l'equipa gudagnà tschintg titels svizzers. La lavur ed il sport emplenivan ils dis da Giampietro. Insatge devi adina da far, el stueva adina ir insanua ed aveva blers amis. Uschia aveva el pauc temp per sa far memia blers patratgs davart ses grev destin.
Malgrà ses accident al fascinavan anc adina ils motors ed ils autos. Il mecanist d'autos ha smess sia lavur da biro ed e sa deditgà durant onns al sport a motor. EI è daventà directur da sport dal team da furmla 3 dal campiunadi talian. La passiun era puspè qua ed uschia era il tschaffen da far novs plans. EI ha gidà a sviluppar motors da cursa per la furmla 3 e construiva elements per quella. La professiunalisaziun cuntinuanta, ma era la mort andetga d'in collega da lavur èn dentant stads il motiv che Giampietro ha vulvì per adina il dies al sport a motor. El vuleva s'engaschar cun tutta forza sin il champ social. Giampietro è sta il 1987 in dals fundaturs da SOS Infanzia, in telefon d'urgenza per uffants maltractads. Svelt ha l'uniun chattà renconuschientscha dapertut enturn. L'uniun ha survegnì adina dapli 
commembers ed adina dapli cloms da telefon. En il nov ambient ha Giampietro chattà novs impuls. Ma suenter sis onns ha el bandunà il telefon d'urgenza. EI aveva il basegn da definir da nov sias finamiras, da tschertgar novs cuntegns. Igl è suandà in temp d'inquietezza, durant il qual el è s'engaschà en differents lieus.

Daspera sa deditgava el a sias activitads sportivas. Pliras giadas è el vegnì elegì sco sportist da l'onn da Mendrisio. E suenter ch'el è retratg sco giugader activ, ha el trenà l'equipa giuvna da Riva Basket. Per far quai ha el acquistà la licenza da trenader G+S 2 per ballabasket.
Giampietro è daventà conscient ch'el duvrava duas chaussas per avair ina vita emplenida: ina partenaria ed ina incumbensa. Betg ch’el n’avess gì naginas perspectivas pli. “Il cuntrari, plans avev’jau adina, forsa schizunt memia blers.”

Avant sis onns ha el emprendì a conuscher Samantha. Durant quatter onns han els vivì ensemen, lura han els decidì da maridar. La dunna era ussa participada a las decisiuns impurtantas. Tuts dus giavischavan ina vita da famiglia intacta ed uschia ha Giampietro renunzià ad intgins da ses numerus engaschaments. Il pli impurtant plan en la vita, quai di el oz, è il project en dus.

Incumbensa e partenanza - per che questa furmla giaja en vigur, mancava ad el ina chaussa, per la quala el pudeva s'engaschar cun tut sia passiun. Il 1995 ha el survegnì ina chaschun da dar vinavant ad auters tut las experientschas ch'el aveva fatg cun sia paraplegia e ch'eran sa madiradas tut ils onns da sia vita. EI è daventa collavuratur extern da l'Associaziun svizra dals paraplegichers. EI s'occupa da las pazientas e dals pazients da lingua taliana en il Center svizzer dals paraplegichers a Nottwil e da persunas che ston sa confruntar cun problems en connex cun ina paraplegia andetga. Igl è fitg impurtant d'avair suenter l'accident insatgi che discurra la lingua materna. Co vul ins pudair affidar ad insatgi ils patratgs, sche la chapientscha vicendaivla manca? dumonda Giampietro.

Tras sia lavur vegn el dapertut enturn. EI viagia da Nottwil a Turitg, da Basilea a Genevra. Bunamain paradox: dapi ses accident è el bler dapli sin via che avant, el fa fin a 60'000 kilometers l'onn. “L'emprim temp suenter l'accident ston ils pazients avair ina persuna da contact che cumplettescha la tgira tras il medi e la tgirunza”, declera el sia incumbensa. Per ils pazients èsi bler pli simpel da sa drizzar cun dumondas praticas ad el, al “civilist”. Els al dumondan chaussas ch'els na ristgan betg da dumandar il persunal da tgira. “E quai è chapaivel, era jau hai vivì questa fasa”, admetta el, “i dat tantas dumondas e tants dubis. Savens pens'ins ch'i na dettia nagin avegnir pli che valia la paina da vegnir vivì e che la vita saja ida a fin il mument da l'accident, sco sch'ins stess davant in mir.”

La gronda part dals paraplegichers n'ha gì fin a l'accident nagin contact direct cun in impediment. Igl è ina vista da la vita cumplettamain nova, e vegnir a frida cun las atgnas temas e quitads, quai n'è betg simpel. “Vesair insatgi cun il medem destin, quai è fitg consolant. Surtut sche nus pudain mussar che la vita po tuttina anc esser bella e legraivla.”

Cussegliar ed intermediar
Bleras dumondas ch'ils pazients tschentan al collavuratur extern da l'ASP concernan la vita sexuala. Els han savens ina gronda tema “ch'i saja finì cun il sex”. EI als encurascha da betg sa far quitads. Pervi da l'accident è l'immovibladad, declera el, na saja la vita sexuala betg a fin. Oz saja la medischina era sin quest champ abla da far vairs miraculs.

L'incumbensa dal servetsch extern cuntinuescha era suenter l'extrada da la clinica speziala. Giampietro cusseglia ils pertutgads sezs, ma el s'occupa era da lur parents. Savens na pon las famiglias betg s'imaginar tge che quai vul dir da viver cun ina persuna impedida. Els ston emprender tut da fund ensi. Giampietro daventa uschia ina persuna da referiment impurtanta.
Ina da sias incumbensas è dentant era da sustegnair ils pazients da s'integrar en la vita da mintgadi, saja quai en il champ sportiv, cultural, ma savens era professiunal. Alura surpiglia el la rolla da cussegliader e d'intermediatur. EI mussa a las persunas che tschertgan cussegl da duvrar a moda optimala ils servetschs offrids en la “triada d'agid” da la Fundaziun svizra per paraplegichers (FSP), dal Center svizzer dals paraplegichers (CSP) e da l'Associaziun svizra dals paraplegichers (ASP).

Ma betg mo il sustegn pratic gida ils pertutgads a s'orientar da nov. La gronda experientscha da vita è l'optimissem dal collavuratur da l'ASP èn era da gronda impurtanza. EI po dar il sentiment da fidanza e da segirezza perquai ch'el ha sez ina giada stuì vegnir a frida cun sumegliantas temas, malsegirtads e quitads.

Noss temp da discussiun va plaunsieu a fin. Ma jau less anc dumandar Giampietro insatge: Co è quai d'esser auter? Co ha el supportà la reacziun dals conumans? Han las egliadas indiscretas offendì el, ha l'indifferenza dad auters permalà el? EI n'è betg surprais da las dumondas. EI vegn savens confruntà cun l'empatg dals umans. “Tgi sa, forsa sa sentan els culpaivels pervi da lur normalitad.” EI discurra sez avertamain da sia “anormalitad”, mintgatant forsa schizunt cun ina pitschna sgnocca. EI emprova en mintga cas da levgiar al visavi l'inscunter. “Cura che las emprimas retegnientschas èn davent, èn las relaziuns bler pli schluccadas e simplas. Dapi che jau sun “auter” sun jau daventà conscient che nus stuain far l'emprim pass. Nus stuain procurar ch'ins accepta nus, nus stuain dar da chapir che “auter” n'è betg simplamain negativ. l po signifitgar ritgezza ed experientscha.”

Giampietro agiunta in davos patratg. “Nus pudain viver tut ils sentiments, parter il plaschair e la dolur. Nus pudain avair ina vita emplenida, senza avair insatge che manca. Igl è mia identitad, mia vita; per quella jau hai cumbattì cun il destin.

L'essenzial è d'avair ina perspectiva da la vita che dat in senn a l'atgna existenza. Questa perspectiva na vegn betg restrenschida tras in impediment corporal. l s'avran adina puspè novs orizonts. Las perspectivas da la vita n'han bunamain nagins cunfins.” Sco la vista ch'ins po admirar da la fanestra da Giampietro sur Chiasso e sur il cunfin svizzer ora.